정조 23년
己未五月二十五日卯時上御熙政堂常參兼行次對入侍時行都承旨李集斗左承旨洪義浩右承旨鄭尙愚左副承旨沈象奎右副承旨徐英輔同副承旨申大尹東班左議政李秉模右議政李時秀戶曹判書趙鎭寬漢城判尹徐邁修禮曹判書徐龍輔吏曹參判李書九大司諫申獻朝執義曺允遂應敎洪樂游掌令姜世綸校理金履載副校理閔命爀正言李瑞朝修撰朴崙壽副修撰金熙周吏曹正郞金光遇禮曹佐郞尹孝寬戶曹佐郞李集玉監察洪聖源司錄李㬖西班判府事沈煥之西春君爗靑城尉沈能建行工曹判書鄭民始行兵曹判書金文淳行刑曹判書李祖源判敦寧李秉鼎行大護軍李邦一同知中樞府事徐有大行護軍申大顯李漢豐兵曹正郞柳畊刑曹正郞南寅老工曹佐郞崔笠記事官金啓溫假注書呂東植記事官李存秀洪奭周以次就位引儀引常參官行四拜禮訖引儀唱有啓事官升堂無啓事官退出秉模等曰日候不調日間聖體若何上曰悶旱之外風氣甚乖常以此憂悶矣秉模等曰寢睡水剌之節何如上曰大體一樣而夜氣常過涼矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰流行之旱災固是頻有而如此之風日可謂初見矣秉模曰昨日則天無點雲日候稍異於前今朝似亦蒸鬱可有庶幾之望矣上曰昨晩以後又有西風而無論東風西風每雜北風且晨夕之間頓無暖意日候之如是莫非懍惕處也秉模曰兩南則雨澤聞亦稍勝矣煥之曰藥房日次啓辭未及承批矣上曰批答以知道書出也煥之曰醫官待令閤外使之入診何如上曰置之命書榻敎曰不待外辦啓下及殿座呼唱徑先入侍之諸承旨一竝推考又命書榻敎曰兵工換房仍敎英輔曰標信出給宣傳官軍兵解嚴可也上曰以用慮之過而積氣漸盛以積氣之盛而膈滯頗苦寢不過一更飯亦不能善進精神漸覺減損筋力亦不如前以今模樣若値久旱則恐無以抵當得過至於親禱亦恐難於自强或可有從近得雨之望耶秉模曰向來沈判府事收議臣以爲其言好矣祈雨之禮三代以來固已有之而伏覩方寸之默禱無少間斷則又何待於儀文間事乎上曰昨有常參時捕將持草供入來之命矣何不登筵乎義浩曰罪人未及跟捕云矣上曰捕將使之入侍賤臣承命出傳與捕盜大將申大顯偕入進伏上曰次對爲之秉模曰悶旱之時兼行常參次對必有實事之敷奏然後可以對揚萬一而臣夙宵思度不得一言一事之可以仰塞者實爲悚悶矣諸道狀啓別無可以稟處者而事係都下民隱者已草記者外姑無入聞待其來告當以草記爲之矣秉模曰日前憲臺所啓中論外邑祈雨事而有曰無論守令之親行鄕所之替往云云此是臺臣過去說而有時鄕所之替行可以推知矣大抵祈雨之禮隨其旱氣之淺深凡有民社之責者各殫其誠則此乃守令之職決非鄕所之所可替行也守令如有不能將事之病故退行可也姑停亦可也替送鄕所於禮於義有何所據乎雖兼任之官他務皆可兼察而祈雨則不可替行以此意分付諸道如値祈雨之時而該倅有病故則寧爲姑停而無論兼任與鄕所無得替行事永爲定式何如上曰卿言甚是依此分付各道以爲定式而亦令禮曹詳載掌考因此而又有下敎者前錦伯之前年祈雨時擧措極爲駭然間亦以此勘罪而雖曰入就位而其爲未能行事似分明然則祝帖以地方官改塡乎否則仍道伯姓名而使執事守令替行乎由前由後有違常格而不爲登聞者雖由於病未省事之致向於問啓欲爲査處而未果適當憫旱之時筵中旣有酬酢則其在重祀典尊朝綱之道不可不一問大臣之意何如秉模曰向於其時問啓祝冊之塡以誰某無所別白若用道臣已塡之名而仍以行祀則在禮不可若改塡守令之名而狀聞中不爲擧論泛稱親禱則大失奏御之體此一款另行査勘然後可以重祈雨之典杜後日之弊且與一事再勘有異令該府拿問處之恐宜矣上曰依爲之出擧條上曰昔在先朝以長湍倅之祈雨齋所有不敬不潔之事至於臨門刑訊前錦伯事則雖異於此而亦不可不重勘矣此人自在桂坊知其可取而至於如此事豈可一味曲貸乎秉模曰聞沈判府事欲以此請罪而未及爲之云矣上曰李廷說事卿果取見可考文蹟乎秉模曰前後文蹟使渠持來而未及考見矣上曰詩句則似是故判書李縡而故相兪拓基徐志修韓翼謩故判書李鼎輔尹汲皆有伸辨之論年前屢以此事呼籲輒以關係之重大置之矣秉模曰此後來訴者必多有猥屑之類似此者固當拔之而其中事係緊關不可不登聞者外皆令各該所掌衙門査實決處好矣上曰依此爲之秉模曰當此求助之時臣則無可以一言敷奏三司諸臣今方登筵如臣無似切望其或有官箴矣上曰求助之意在於欲聞衮闕而至於官箴則反或有難處如前刑判之遭彈於彼而行公於此者皆以廉防責之則此後一經彈駁者其將以終身自劃乎此等官箴還爲可悶矣上曰今年則雖不待陰陽占驗之術予則料其必將得雨不至如昨年之旱而今雖得雨亦已後時哿矣富人將如貧民之事力不逮何哉況今盛夏陽壯之時每日北風其爲災異反有甚於亢旱月之從星則以風雨雨之得否專係於風而六七日之風竟無雨意此豈非人事之失於下而讁見於上者乎星有徙度則風亦可反金縢之反風尙矣而獨不得劉昆之反風乎今年乖沴之氣振古初有無論賢愚貴賤盡入長平之坑逝者之茹菀姑無論孝子慈孫烈女節婦必多有齎冤而含痛者如是而安得不干和致沴乎先朝壬戌亦以無名之疾至於城內之死亡者以萬爲計以記注所載觀之可知其極熾而翌年癸亥荐遭旱災遂有設祭疏鬱之擧今年亦欲追述而以其張大未敢遽行矣向筵亦已言之而人有淸明之氣然後足以消弭乖沴予雖不欲誣一世而正學不明大義日晦充塞遍滿都是邪僻之氣此豈非大可懼者乎秉模曰伏承聖敎微妙幽隱無所不及不待圭幣之祈而可謂靡神不擧矣豈無感應之效乎上天仁愛豈欲有水旱之災而一霈之尙靳卽時有未及而然若因此過慮而反有損於節宣之方則豈不尤可切悶乎上曰我朝昇平莫盛於肅廟時而然惟一念雨暘靡或少懈日影風竿之始設皆在是時而以至庚子之旱憂勤之聖念尙不敢弛故先朝下敎每擧肅廟故事以爲不能仰述矣矧予否德尤何敢擬議比方而先朝盛德卽予之常所仰覩顧今之時非所可論於盛際之昇平而每年輒値旱災以此勞心殆不能堪過矣祈雨之晩始設行外人或謂之泄泄而亦不得不然蓋其擧措至爲重大過十次之後至有閉南門開北門遷市之擧此豈輕先爲之之事乎列聖朝對越之誠豈或少忽於弭災之方而國朝以來此擧只有數次矣三次祈雨當行於南壇雩祀壇而今番則欲先禱雩祀矣秉模曰天道玄遠非敢測度人每以泄菀之故望雨之誠得雨之喜輒皆形諸言語而臣則謂此猶未安都不如心上之虔禱矣命書榻敎曰三次祈雨祭雩祀壇遣一品重臣設行明日受香仍敎曰禮判出去申飭祭品吏房承旨及吏曹參判出去修入祭報府而勿拘時臺以今日登筵人塡差執事可也龍輔等先退時秀曰臣之冒膺匪據三旬于玆矣曾未能一言敷奏對揚德意每自循省惶恧靡措今當聖心憂勞臨殿求助之日亦不敢以陳腐無當默息而退近來弊風非一而臣則以爲民國之痼弊莫有甚於貪風也雖古之人亦豈無廉貪而古則廉者多而貪者少又其爲貪易知而難掩一有現發則輒抵重辟終其身廢枳故人皆畏愼不敢冒犯矣今則不然居官廉白者絶無聞焉纔經一邑臧獲頓增第宅奐新營私規利認作常事不自爲恥人不爲怪又其爲貪瑣瑣多歧其跡易見雖或因事現露暫經薄勘旋卽甄用此實朝廷法綱士夫名檢漸不如古之致我聖上以懲貪一事前後辭敎何等諄複嚴截而只緣在下者之不能對揚人無丕變之效民有日瘁之歎若無一番大懲創則恐無以少革此風以今番兩繡啓言之許多郡縣豈盡廉吏而書啓中俱無一貪吏摘發論勘者誠爲慨惜兩湖御史竝推考殿最大政隔月申飭諸道道臣及兩銓之臣考績之政擬望之際一以廉貪二字爲黜陟取舍之要更申掩護保擧之典以爲勸懲之道似爲合宜故敢此仰達矣上曰卿言深得目下時措之宜出擧條爲先申明嚴飭可也出擧條時秀曰聖心悶旱夙夜焦勞慮有干和之端屢勤採訪之命至誠所及莫不欽仰臣適有所聞故敢此仰達矣關北儒生有離鄕而身故者其親屬托往來官隷使之運致及其運來之際嫌其馱重有殘忍慘酷之事何地之人何時之事雖未詳知問於北人之在京者則果非浪傳云邊俗愚頑不知其爲殘忍慘酷不可不嚴査重繩以厲一道果若有此等事則其時道臣守宰之視以尋常不思懲後亦不可無罪分付道臣各別廉探嚴加覈出以爲考律勘處之地何如上曰依爲之出擧條秉模曰臣之待罪嶺營時北人之來寓南中者亦有如此之事故使之痛治至於致死而其後更以法意參量則似不至於一律矣上曰其罪果不至一律乎秉模曰旣是已故者則與戕害人命似有輕重矣上曰刑曹文案中李昌麟獄案卿等見之乎此亦以律文之無可引用而有所難處矣煥之曰臣亦略聞其事而雖以曰宥之義此則不可不用一律矣上曰好生之德豈不是好題目而近來所謂好生二字反與要譽相近況如此輩之用法可謂殺一人而活百人則雖不分首從而殺之可也曰宥之義豈可施於此等處乎但以其無可合之律名爲難耳夫興一利不如除一害利猶不可興況創開無前之法乎雖遞推薄勘猶不可創開無前之法又況一律罪名何等重大而可以容易創開乎該曹之書其罪名或稱假托傳旨或稱僞傳下敎而傳旨卽是有文蹟者則與本事旣不相襯至於下敎異於文蹟卽不過口傳則口傳下敎該曹元無擧行之法以口傳下敎之僞傳擬之於大明律之詐傳詔旨斷以一律則此律一開亦豈無開棘之慮乎向日判付之後籤紙罪名果何以釐正乎祖源曰臣與諸堂亦爲爛商而籤紙釐正果難措語矣上曰此若生出獄門則豈可曰有法乎但求其相當之律名而已仍命秉模等就座民始曰今年諸道漕穀無弊上納殊極多幸而嶺南後漕倉屬邑穀物旣甚麤劣又有欠縮已甚駭然而其中金海以自捧邑米品爲尤甚點退居多改色改舂之際不但漕卒之受弊亦將貽害於民人此而無警勵之事則後弊有不可言金海前府使李身敬令該府拿問處之後復如此則該倉都差使員及該邑守令從重論勘漕倉事目旣令道臣親監裝發亦難免不飭之責以此意嚴飭何如上曰依爲之聞甚駭然當該道臣越俸一等可也秉模曰後漕倉及金海事誠極駭然而此等行會易致訛傳官吏則藉重京關而惟意濫捧民人則莫知裏面而謂出親規雖以近來木品事言之一有申飭輒曰升尺之倍爲高峻畢竟利歸中間害及小民此等情僞本不難知嚴飭道臣使官民咸知申明舊式而已非有斗斛色品之加減何如上曰依爲之出擧條上曰今年嶺南三漕倉之一齊早泊近所稀有漕倉設施蓋自戶判之先卿而此戶判在任之時有此利泊可謂事不偶然豈非其誠力之報乎文淳曰武兼許浣前以備邊司郞廳作散以武兼復職通計前仕則今都政當爲出六備邊郞武兼雖有計朔計日之異已例皆許其通計故敢此仰達矣上曰依爲之出擧條上敎祖源曰前刑判以李潤廷李命溫事有傅生之論矣死者之不告其兄以被打之事者果有疑端云而死則死矣豈可不覈正犯而遽議全釋至於李命溫則兄弟同犯手勢則未知孰輕孰重而命良之欲諉罪渠兄者甚爲絶痛云卿其更加看詳也審理疎決雖不可年年爲之而臺臣所啓旣有疑誤處審覈之語亦爲反復講究從速覆奏而三堂各具所見啓聞可也又敎大顯曰昨夜備局草記事果已査覈乎大顯曰所謂金昌國姑未捕得矣上曰韓哥是何許人乎大顯曰聞是中人而本來外入之類故至於見辱云矣上曰今日內各別跟捕嚴査後卽爲草記可也近來營將事亦甚駭然詰盜則全不致意而徒爲騷擾平民之擧是豈成說乎仍敎文淳曰向來宣傳官毆打諸漢尙今囚置云卿與諸將臣相議分定首從令御將習陣時各別懲治也鎭寬曰惠堂旣以後漕倉事仰奏臣亦有所聞矣大抵三浪稅穀之多欠蓋由於本倉裝載之際浮江下海費日旣多奸弊之層生比他倉尤甚以至於乘船之監色每不以當初捧稅者定送公穀耗縮太半坐於是是豈設倉定式之規哉此後若循此弊則都差員以下難免重勘之意爲先嚴飭於該道道臣何如上曰依爲之出擧條鎭寬曰近來船材之極艱三南皆然儲養撙節之道不容少忽以今年言之漕船之改造當限其數固夥然若其本板杉板之常浸海水者亦多可以仍用自今爲始雖非全體完固而退年使用者如有本材之多堪入用者使之還泊本倉以爲添助於新造之材則不爲無補臣於今番點檢時屢聞各處差員之言亦又審閱諸倉船隻賤見如此故敢此仰達下詢大臣處之何如上曰大臣之意何如秉模曰如欲使之添助新造之材則假令退船幾隻添助新船幾隻又於船材元定式數內每隻減幾株酌量磨鍊以給然後始可有效如其不然而但令還泊添造則公私無當彼此俱損恐非得計矣煥之曰戶判之言蓋欲撙節船材儲養山木以爲永遠之圖其意甚好矣完固船之加年使用及舊船添修與新船全造等節竝須酌量磨鍊以杜奸弊然後似有實效矣時秀曰年限雖及全體完固則使之退限使用無所不可而若使之添補新造則恐生奸弊未必有實效矣上曰惠堂亦陳所見可也民始曰限滿漕船若減給新材以舊材取用定式則恐無實效且毋論加年與不加年竝爲下送買用則京江船隻無以覓材修補此亦難處矣秉模曰諸議旣有參差可以退年使用不可退年者則依近例施行似合便宜矣上曰依爲之出擧條鎭寬曰俄以李昌麟獄事有所下敎伊時見瞞莫非臣矇眛之致不勝惶悚而渠之罪狀卽臣所親見者每言及於此則尙今憤痛傅輕之典豈可議到於此等處乎上曰予豈有傅輕之意哉其在刑亂國用重典之道斷當以法從事而所以愼重者以其律文之無可引用故也大抵斷獄之法必用大明律而參以名例名例之外又引大典通編推斷條如是而不足則又引用受敎此律一開後輒引據則其爲流弊何可勝言予自御極以後未嘗創一新律惟是婢夫毆辱妻上典一條雖屬新創此亦有所據而然矣昨筵秋堂以詐傳詔旨之旨字看作旨意謂可以旁照於口傳下敎云而詔旨云者卽是詔之旨也若以旨意而屬之口傳則如是說去亦當有僞傳上意之律輾轉附會其弊當如何哉俄者下敎驟聞者之認欲傅生固無怪矣而予意則異於是矣上曰臺諫進前啓辭只擧末端可也獻朝允遂樂游世綸履載命爀瑞朝崙壽熙周等曰請亟寢罪人鄭致達妻出置罪名命釋之音依前還發配所仍令王府夬正典刑措辭見上上曰不允出擧條獻朝等曰請物故罪人德相亟施孥籍之典措辭見上上曰不允出擧條獻朝等曰請逆賊尙喆追施孥戮之典措辭見上上曰不允出擧條二行刀削獻朝允遂世綸瑞朝等曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上上曰不允出擧條獻朝等曰請夏賊子女竝施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上上曰不允出擧條獻朝等曰請物故罪人國榮亟施孥籍之典措辭見上上曰不允出擧條獻朝等曰請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條獻朝等曰請承款後物故罪人九宗亟施孥籍之典措辭見上上曰不允出擧條允遂世綸等曰請崔進吉依律處斷措辭見上上曰依啓出擧條允遂等曰請還寢金甲島定配罪人成德雨放送之命措辭見上上曰依啓出擧條義浩曰正言李瑞朝進伏之際擧措顚錯有損臺體不可無警推考何如上曰依爲之出擧條義浩曰正言李瑞朝擧止去益錯亂憲臺前啓之奏達也又爲無端起伏推考何如上曰從重推考可也出擧條獻朝進奏院啓上曰憲臺有新啓乎世綸曰有所懷矣上曰然則何爲不陳於院啓之前也院啓姑勿爲之掌令先陳所懷可也義浩曰掌令姜世綸傳啓旣畢不爲退伏乃於院啓繼陳之後始以有新啓爲言揆以臺體萬萬未安推考警責何如上曰依爲之出擧條世綸曰天人之理間不容髮人心和則天地之氣和而災異消祥瑞至必然之勢也董子曰正朝廷以正百官正百官以正萬民上自朝廷下至萬民無一不正則人心自和而天地之氣亦和矣惟我聖上御極以來敬天勤民之誠大中至正之治宵旰慥慥一心靡懈環八域生靈咸囿於春臺玉燭之化則庶幾人心和天地之氣和而衆祥至矣奈之何挽近以來上天示警頻年亢旱玆曷故焉臣僻在鄕陬凡於時政得失殆若聾瞽雖未知某政某事之爲召災之端然時得於風傳塗聽之聞者蓋朝廷之上傾軋有漸土夫之間門戶多端互加標榜各懷戈㦸則如此而安敢望天地之氣和而災異消耶伏願聖上益勉本源之工克恢導率之方俾朝象底定士趨歸一則庶爲和人心弭天災之道惟殿下留神焉上曰當留意出擧條世綸曰和氣致祥乖氣致異固其理也近所謂一種邪學浸染詿誤殆有年所及夫刑其人而火其書則庶幾邪說永熄妖氣肅淸臣屛伏鄕廬竊自欣幸昨秋得見前參判李益運抵前持平鄭宗魯書則有曰輦轂之下涓涓緜緜種子不絶不可不思防微杜漸之道云云果如是言則邪學不可謂已熄矣此等邪氣之猶未盡除亦足爲召災之端嚴飭京兆另加究覈俾無滋蔓之憂焉上曰予嘗謂禁邪之道不在於設法向日賓對亦已言及而搢紳章甫之間充養至大至剛之氣深戒邪淫噍殺之習則諸不在六藝之科者自當在斥黜矣先自朝廷之上用舍之際凡係擧止也服着也言語也文字也少有近於此一邊者一切擯不與焉則庶可謂丕變之道而亦有不能盡然處故相蔡判府所謂擧直則有之而錯枉則不足云者其言誠是矣至於自京兆究覈則旣無誰某之可以指的者將何以究覈而苟有所聞何不直截言之乃爲此糢糊之論乎嶺人素稱質實而此臺臣擧措極爲礙眼雖以俄者所奏言之標榜二字旣非可陳於筵席者且近日邪學之在處肆行無人不知而謂見李益運私書而始乃知之云者尤豈非不誠之甚乎若然則標榜二字獨聞於何處而如是爲言乎求言之時不欲摧折而此等之習予切惡之爾則當處分矣命書榻敎曰掌令姜世綸遞差世綸退出上曰此是丙午摛文院次對日請究覈故相之臺臣也自其時所奏已有兩端底意思以此事至於多年沈屈而今番啓語之攙及李益運私書又何意也近於臆料雖不索言而亦何責於此臺臣乎自抄啓時屢見其人猶不料其如是而今番事殊甚駭然矣獻朝瑞朝曰請金甲島爲奴罪人克觀亟令王府嚴鞫得情夬正王法措辭見上上曰不允出擧條獻朝等曰請逆賊尙魯亟施孥戮之典措辭見上上曰不允出擧條獻朝等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上上曰不允出擧條上曰其餘徒黨云云亦無指的此啓措語亦未知爲穩當矣獻朝進奏新啓瑞朝隨而起伏上曰正言李瑞朝推考出榻敎獻朝曰圭璧再擧一霈終靳陰雲乍集凄風驟散濛雨時零杲陽旋出如焚之嘆日以益甚殿下旣下求言之敎辭旨懇惻今又臨筵常參思聞讜言不以文具出自至誠凡在臣隣孰不欽仰竊伏念聖學高明卓越百王政令事爲無不得當而第不無一二事憂歎者聖人之工中和爲貴而竊瞷殿下每於事當威克處或過於喣濡而容忍處當雍容時或加以平地之雷霆大聖人所作爲出尋常萬萬非臣膚淺所可測度而揆諸中和之道或有欠焉雖以朝象言之用捨之際深軫激揚而尙有薰蕕同器之歎施措之間每欲振刷而猶有玩愒成習之憂貪墨非不嚴懲而贓吏相繼窮民非不勤恤而實惠未究抑奢侈而侈風愈甚開言路而昌言不至此固群下不善對揚之罪而導率之不得其方亦我殿下反省處也請克體桑林之六責復覩宋躔之三徙焉上曰當留意出擧條獻朝曰邪學之害可勝言哉夤緣醜類漸染沈漬滅君臣父子之倫汚男女夫婦之別誑誘愚氓眩惑人心所在成群勢將滔天非特彝倫之晦塞無餘白蓮黃巾之憂勢所必至雖以我聖上涵育之仁必欲化龍蛇爲赤子而奈彼滅倫之徒旣不知君臣父子則豈肯改心易慮咸歸維新之化乎間有稱爲攻邪學者不過以一箇李存昌塞責漫漶言旣不誠人孰知懼以窩窟之世所共知者言之搢紳則有李家煥近畿則有權哲身丁若鍾輩以此觀之則不啻幾箇存昌而又況金鑢姜彝天輩異臭同塗換面連肚綢繆經營至凶叵測其深憂隱慮有不可勝言者矣奏未畢上曰重臣固是受人指目者而其外諸人又多指名論列下款語意轉益噴薄其將擧半世而歸之姜金之黨乎如是矯激徒啓朝象不靖之端諫長事可謂不思之甚也獻朝曰臣於畢陳啓辭之後當更有所達矣上曰今日旣當求助其言又出斥邪則豈不欲優容而此則事係朝象不可使畢其說矣命書榻敎曰大司諫申獻朝遞差獻朝曰臣已蒙遞何敢煩陳而邪學不熄則國不得爲國人不得爲人來後之弊將不可勝言臣身則雖被重譴固不敢辭而此啓未畢則臣心憤菀將爲不瞑之恨矣上曰予之欲嚴於斥邪豈不若諫長而今此處分蓋亦有意存焉旣已遞職退去可也獻朝退出瑞朝欲就座上曰正言三遭問備何不避嫌乎瑞朝進前仰對而所奏甚荒雜上曰臺臣擧措甚駭然矣履載曰向以悶旱之聖念慮有幽冤之未達俾三司諸臣隨聞仰奏而臣見聞謏狹誠未知何處有何幽冤未伸縱使有之漢時孝婦之冤止於東海一郡之旱而已則今玆之災諸路同然恐非一二幽冤所致而槪以幽冤言之未有甚於至殘至窮之民宛轉呼號於椎剝誅求之下無所控訴者大抵黃白充徵煙戶侵漁還民朘削雖曰流來之弊爲弊轉痼歲加月深而膏血殆盡冤痛之氣上干和氣召災之端未必非是朝家之於此三弊屢加飭諭復勤詢咨凡諸疾苦無微不達而小民蚩蚩亦知其切骨之冤已有朝廷所燭故日夜翹首以望拯救之政而尙未有一二事通變之實效及於渠輩者徒以積久之弊左右糾結通變未易適宜故耳然彼下愚無知望之切而不見副冤之積而未獲洩其爲抑菀當如何哉以臣愚見目下國家急務恐未有先此者請亟命有司之臣就其爲弊之最切不可不通變者專意講究漸次施行少答民情以弭天災焉上曰依啓出擧條履載曰北關官隷事論其所犯固宜施以一律而王者立法使民皆知然後有犯必誅故民知所避罪而畏刑至若此事旣非法律所載以彼頑民不知其爲死罪而乃有此犯則其在姑惟敎之意貸其一律先以有犯必死之意曉諭之然後隨現始以一律勘斷似好此非出擧條之事而旣有愚見故敢達矣上曰其言亦好矣履載曰正言李瑞朝昏憒顚錯屢次問備之下亦不知避嫌之規擧措轉益慌怪壞損臺體無復餘地請正言李瑞朝亟施罷職之典上曰依啓出擧條時秀曰淸朝臺閣爲任甚重法筵奏對事體甚重而日昨諫臺趙秀民筵席擧措已極駭然今日臺臣李瑞朝又憒憒不成貌樣其爲貽羞臺閣大矣正言李秀民李瑞朝竝施削職之典自今以後差擬之際別加愼擇以淸臺選事申飭銓曹昨日求助之音何等諄懇而今日登筵諸玉堂留身進言者只有一人殊非仰承德意之道今日入侍不言諸玉堂一竝推考俄者憲臺姜世綸之奏語誠欠直截諫長申獻朝所奏固不識聖意之攸在而方當憫旱求助之時登筵臺臣啓語未畢相繼譴遞問其言則斥邪學也或恐不知者認以因此被譴則亦非細故兩臺臣遞差之命還收何如上曰依爲之出擧條上曰今筵兩臺臣適皆以邪學事被遞驟看外面則或不無訝惑而此正如向來鄭妻事之雖命宥釋而義理則益明如是者未必不反有助於斥邪矣秉模曰如臣等者異於疎逖果有所仰認聖意而外人則亦必有訝惑僚相還收之請果爲好矣命退諸臣以次退出